Novak wil vonkelwynproppe in Parys laat klapNovak Djokovic het verlede jaar vir Daniil Medvedev in die eindstryd van die Parys-meesterstoernooi geklop. Foto: Christophe Archambault/AFP. Ná twee agtereenvolgende oorwinnings – in Israel en Kazakstan – loop Novak Djokovic se tennis-selfvertrouebeker oor aan die vooraand van die Parys-meesterstoernooi. Die 35-jarige Serwiër is die verdedigende kampioen in die Franse hoofstad en hy is oorgehaal om sy titel suksesvol te verdedig. “Ek sien uit om in Parys af te slaan en my voorbereiding verloop goed vir die laaste twee toernooie van die jaar. Die titels in Tel Aviv en Astana het beslis vir my ŉ motiveringshupstoot gegee,” het die voormalige wêreldno. 1-speler gesê. Djokovic is nog honger vir sukses en hy het die hoop uitgespreek dat hy toegelaat sal word om in volgende jaar se Australiese Ope te speel. “Hoewel niks nog amptelik is nie, is daar positiewe tekens wanneer ŉ mens van my Melbourne-deelname praat. My regspan is in verbinding met die betrokke owerhede wat in beheer van my saak is en ek hoop om binnekort ŉ antwoord te hê.” Die Serwiese ster is vroeg vanjaar uit Australië geskop omdat hy weier om teen Covid-19 ingeënt te word. “Wat vroeër gebeur het is in die verlede en ek wil net tennis speel. Australië is juis die plek waar ek met van my beste spel vorendag kom.” Djokovic het reeds nege keer met die louere in Melbourne weggestap. Nadal maak ook weer litte los Volgens berigte sal Rafael Nadal ook weer in Parys te siene wees. Die 36-jarige Spanjaard het die afgelope paar toernooie misgeloop, maar hy sal weer op alle suiers wil vuur in aanloop tot die ATP-eindrondetoernooi in Turyn. Die Parys-meesterstoernooi word van 29 Oktober tot 6 November beslis. Welcome back in Paris @RafaelNadal ????Premier entrainement de Rafa au #RolexParisMasters ???? pic.twitter.com/Y1VkzDwK1s — ROLEX PARIS MASTERS (@RolexPMasters) October 27, 2022